飲餞王鞏
作者：蘇轍
朝代：宋

paragraphs: 送君不辦沽斗酒，撥醅浮蟻知君有。
問君取酒持勸君，未知客主定何人。
府中杯棬强我富，案上苜蓿知吾真。
空厨赤脚不敢出，大堤花艷聊相親。
愛君年少心樂易，到處逢人便成醉。
醉書大軸作歌詩，頃刻揮毫千萬字。
老夫識君年最深，年來多病苦侵凌。
賦詩飲酒皆非敵，危坐看君浮大白。